รุมช่วยแบงก์คนจน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ธนาคารโลกส่ง‘ไอเอฟซี’ทำคลอด คลังจ้างบอสตันผุดธนาคารไปรษณีย์
โพสต์ทูเดย์ — ธนาคารโลกส่งไอเอฟซีช่วยรัฐบาลตั้งธนาคารไปรษณีย์ปล่อยกู้คนจน ขณะที่คลังจ้างบอสตันฯ เป็นที่ปรึกษา
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) ในฐานะประธานกรรมการบริษัท ไปรษณีย์ไทย เปิดเผยว่า ธนาคารโลกได้เสนอตัวในการให้ความช่วยเหลือทางวิชาการแก่รัฐบาลไทยเพื่อสนับสนุนการจัดตั้งธนาคารไปรษณีย์ขึ้นในประเทศไทย เพื่อปล่อยกู้ประชาชนระดับรากหญ้าให้เข้าถึงแหล่งเงิน
สำหรับการดำเนินการนั้น ธนาคารโลกจะมอบหมายบรรษัทการเงินระหว่างประเทศ หรือไอเอฟซี เข้ามาดำเนินการ เนื่องจากเห็นว่าไอเอฟซีมีประสบการณ์เกี่ยวกับการจัดตั้งธนาคารไปรษณีย์ในประเทศเวียดนามและจีนมาแล้ว และทางไอเอฟซีจะช่วยเป็นที่ปรึกษาให้ด้วย ซึ่งถือว่าดีมาก เพราะทำให้การศึกษารอบด้านมากขึ้น และการเข้ามาเป็นที่ปรึกษาของไอเอฟซีนั้นรัฐบาลก็ไม่ต้องเสียค่าจ้างด้วย
นายจักรกฤศฏิ์ กล่าวอีกว่า ในสัปดาห์ที่ผ่านมาได้หารือกับบริษัท บอสตัน คอนซัลติ้ง กรุ๊ป (BCG) ที่เคยศึกษาจัดตั้งสถาบันการเงินสำเร็จในหลายประเทศ ทั้งในอินเดีย อินโดนีเซีย โดยสำนักงานคณะกรรมการนโยบายรัฐวิสาหกิจ (สคร.) จะว่าจ้างให้เป็นบริษัทที่ปรึกษาเพื่อทำการศึกษาแนวทางและรูปแบบการจัดตั้งธนาคารไปรษณีย์ภายใน 1 เดือน
ทั้งนี้ กระทรวงการคลังได้ให้โจทย์บริษัท บอสตันฯ ไปศึกษาจัดทำแผนธุรกิจ โดยให้วิเคราะห์ถึงจุดแข็งของบริษัท ไปรษณีย์ไทย ทั้งเรื่องจำนวนสาขาที่มีอยู่ 1,200 แห่ง รวมถึงบุคลากรที่มีอยู่ว่าจะบริหารจัดการอย่างไร และวิเคราะห์ถึงกลุ่มลูกค้าเป้าหมายที่ไปรษณีย์จะเข้าไปปล่อยกู้ เพื่อเอาไว้ใช้เป็นข้อมูลสำหรับเสนอให้แก่ผู้ที่สนใจมาร่วมทุน ซึ่งอาจจะเป็นธนาคารพาณิชย์หรือสถาบันการเงินที่สนใจทำธุรกิจไมโครไฟแนนซ์ หรือมีประสบการณ์ธุรกิจนี้ในต่างประเทศ
นายกรณ์ จาติกวณิช รมว.คลัง กล่าวว่า มติคณะรัฐมนตรีได้มอบหมายให้ สคร. ว่าจ้างที่ปรึกษาทำการศึกษาจัดตั้งธนาคารไปรษณีย์ โดยขณะนี้ยังเปิดกว้างให้ผู้ที่สนใจเข้ามาร่วมทุน 
อย่างไรก็ดี นายกรณ์ยอมรับว่า ธุรกิจธนาคารเป็นธุรกิจที่ต้องการความเชื่อมั่นสูง หากเร่งรีบจัดตั้งแล้วไม่ประสบความสำเร็จก็จะเป็นปัญหา ดังนั้นจึงต้องใช้ความรอบคอบ และการจัดตั้งอาจจะไม่ทันในปีนี้
รมว.คลัง กล่าวด้วยว่า ได้ประชุมกับธนาคารเพื่อการเกษตรและสหกรณ์การเกษตร (ธ.ก.ส.) และธนาคารออมสิน เพื่อซักซ้อมเตรียมเปิดโครงการหมอหนี้ ที่จะมีการฝึกอบรมให้แก่ลูกหนี้นอกระบบที่ขึ้นทะเบียนรอบแรก โดยจะมีพิธีเปิดอย่างเป็นทางการในเดือน พ.ย.นี้ ส่วนการขึ้นทะเบียนรอบสองจะดำเนินการในต้นปีหน้า 
นอกจากนี้ ยังได้สั่งให้ผู้บริหารของสองธนาคารรัฐ รายงานถึงจำนวนหนี้เสียที่อาจเกิดขึ้นจากโครงการแก้ปัญหาหนี้นอกระบบ แต่ปัจจุบันได้รับรายงานว่าธนาคารออมสินมีหนี้เสียเพียงรายเดียว และสามารถติดตามมาชำระได้ ส่วน ธ.ก.ส.ยังไม่มีหนี้เสียเกิดขึ้นจากการปล่อยกู้เพื่อแก้ปัญหาหนี้นอกระบบ